<classify> WATU wanne wameuawa wakiwamo askari wawili mmoja wao akiwa ni Mkuu wa Kituo cha Polisi cha Nguruka, Inspekta Ramadhani Mbini, wilayani Uvinza mkoani Kigoma, katika vurugu zilizoibuka baina ya wafugaji kutoka Kanda ya Ziwa na Polisi.Katika vurugu hizo, askari hao wawili waliuawa na taarifa zaidi ambazo hazijathibitishwa zinasema pia wananchi wawili walipoteza maisha kwenye tukio hilo. Mauaji hayo yalitokea Oktoba 18, mwaka huu, katika kijiji cha Mpeta wilaya ya Uvinza mkoani Kigoma wakati polisi hao walipokuwa kwenye operesheni ya kuwaondoa wafugaji waliovamia maeneo ya hifadhi na yasiyoruhusiwa kwa ajili ya ufugaji.Diwani wa Mganza, Evidius Kapukutu alithibitisha kutokea kwa mauaji ya askari hao wawili waliotambulika kuwa ni Mkuu wa kituo cha polisi Nguruka, Inspekta Mbini na askari wa upelelezi Mohamed Zengo.Sambamba na vifo vya askari hao pia imeelezwa kuwepo kwa vifo vya wananchi wawili ambapo diwani huyo alisema kwa sasa hali ya amani na usalama imedhibitiwa kwenye eneo hilo.Mwenyekiti wa Halmashauri ya wilaya Uvinza, Jackson Mateso akizungumza na gazeti hili alikiri kuwepo kwa vurugu na mauaji hayo ingawa ametaka taarifa rasmi zitolewe na jeshi la polisi kwa sababu hana taarifa za kina kuhusu jambo hilo.Mateso alisema kuwa vurugu hizo zimekuja wakati polisi chini ya kamati ya ulinzi na usalama wakitekeleza agizo la kuwaondoa wafugaji hao waliovamia maeneo ya misitu na kufanya uharibifu wa mazingira sambamba na kuendesha kilimo isivyo halali.Mwenyekiti huyo alisema kuwa eneo ambalo operesheni hiyo ilikuwa inafanyika ni kati ya kijiji cha Chakuru na Mpeta wilaya ya Uvinza ambako kuna sehemu ya eneo la Halmashauri ya Uvinza na sehemu ya serikali kuu ambayo ni msitu wa hifadhi.Baada ya kutokea vurugu na mauaji hayo, operesheni hiyo ilisimamishwa kusubiri maelekezo ya nini kifanyike au hatua gani zichukuliwe ingawa operesheni hiyo ilishafanyika awali na kusimamishwa na sasa ndiyo ilikuwa inaanza tena na ndiyo mauaji yakatokea, alisema Mwenyekiti huyo.Hata hivyo, hakuna msemaji yeyote wa polisi mkoa wa Kigoma aliyekuwa tayari kutoa taarifa za tukio hilo ambapo kwa siku tatu mfululizo Kaimu Kamanda wa Polisi Mkoa Kigoma, Simon Ngowi amekuwa akipiga chenga waandishi kuelezea tukio licha ya kila anapopigiwa simu kuahidi kutoa taarifa.Mkuu wa Wilaya Uvinza, Mwanamvua Mrindoko na Mkuu wa Mkoa Kigoma, Emanuel Maganga hawakupatikana kuelezea tukio hilo kutokana na kuwa kwenye kikao cha Kamati ya Ulinzi na Usalama cha mkoa ambacho kinafanyika ofisi ya Mkuu wa Mkoa Kigoma, Maganga.  <topic>: kitaifa 